LAOAG CITY – Nagpatulong iti National Bureau of Investigation ti maysa a maatap a drug personality iti ciudad ti Laoag nga nagbalin a subject ti maysa a search warrant operation itay kallabes a lawas kalpasan a naammuan na a naplano a mamulaan ti ebidensiya babaen kadagiti kameng ti PNP Laoag.
Kinumpirmaran ni Atty Jayson Fereira, abogado ni Marwin Calina nga nagbalin a subject ti search warrant operation ti Brgy 7-B iti ciudad ti Laoag ngem negatibo ti resulta na nga nagpatulong da iti NBI kalpasan a nagpudno ti maysa nga housemate ni Calina nga kinasarita isuna ni SPO4 Rovi Manuel Balolong nga mangimula ti ebidensiya kontra kenni Calina ngem saan na nga inaramid gapu ta nakonsensiya.
Ti shabu nga maimula koma kenni Calina ket mapattapatta nga agbalor ti 400,000 agingga ti kagudua ti maysa a milyun a pisos.
Kabayatanna, naglikudan ni P/Supt Jeffrey Gorospe, OIC chief of police ti PNP Laoag ti akusasyon nga plinano da nangruna kenni SPO4 Balolong ti nagimula ti ebidensiya kontra kenni Calina.
Segun kenni Gorospe, nakaskasdaaw ti kadakel ti ebidensiya nga maipabpabasol a maimula iti nasao nga suspected drug drug personality gapu ta ti laeng makumkumpiskar da iti kaadduan nga operasyun da iti man drug buy bust wenno search warrant operation ket sumagmamano laeng a sachet ti maatap a shabu.
INpasigurado ti opisyal nga nakasagana da a dumalan ti imbestigasyun ken sumango iti aniaman a kaso a maipila kontra kadakuada..
ilo_Latn ilo_Latn ilo_Latn ilo_Latn ilo_Latn ilo_Latn